和遊一人泉
作者：李之儀
朝代：宋

paragraphs: 新詩解人頤，秀若披雲鬟。
突然不可揖，平地翻波瀾。
褰衣媿招携，每見輒汗顔。
況茲天際遊，物理知難攀。
一來金陵居，終歲不得閒。
勝踐固疇昔，欲往獨見刪。
命駕等人爾，底事獨我慳。
豈非勒移靈，不許污名山。
因詩想其人，愛來直仍彎。
裂臍那復惜，頓足已滯頑。
清甘似可飽，忽遽誰其還。
何當强扶老，寄迹雲霞間。
要須君意果，莫遣我盟寒。
曉來雨脚斷，去夢已班班。